section_heading: Posljedice
paragraph_text: Sovjetska je vlada 1968. sakrila istočnouralski nuklearni trag osnovavši Istočnouralski prirodni rezervat u koji je zabranjen neovlašten pristup. Glasine o nuklearnoj nezgodi negdje u blizini Čeljabinska dugo su kružile Zapadom. Da je došlo do ozbiljne nuklearne nesreće istočno od Urala na kraju je zaključeno iz istraživanja o utjecaju radijacije na biljke, životinje i ekosustave koje je sa suradnicima objavio profesor Leo Tumerman, bivši načelnik biofizičkog laboratorija na Institutu za molekularnu biologiju u Moskvi.